SKABELSENS DAG	
Der er mulighed for at fejre Skabelsens Dag ved en gudstjeneste i Skabelsestiden 1. september – 4. oktober. Familiegudstjeneste kan med fordel kobles med fælles forberedelser og efterfølgende kirkekaffe, æblefest og/eller fællesspisning.

Liturgien afhænger af omgivelserne: Finder gudstjenesten sted i et kirkerum, er vejret ikke en faktor. Er det ude i naturen, spiller vejr og vind en stor rolle, og ved omskifteligt vejr er det vigtigt at have en ’plan b’ og overvejelser over, hvordan liturgien kan kortes. Blæsevejr kræver langt færre ord og salmer, stærk varme og sol kræver luft og skygge, regn kræver god påklædning og/eller mulighed for at søge ly osv.

LITURGI A            FAMILIEGUDSTJENESTE –  skabelse, liv & lys.

Gudstjenestens liturgiske skelet

Musik/præludium
Elementerne / procession 
Hilsen og velkomst 
Salme 
Takkebøn 
Håbselementerne (1. Quinoa, 2. Tang, 3. Bier, 4. Træer)
Musik til meditation eller ritual 
Bibellæsning/fortællinger (Joh. 1 Skabelsens Ord og Sl. 104 Lovsang for skabelsen)
Bekendelse 
Salme 
Eftertanker/prædiken – herunder evt. lystænding med de fremstillede bivokslys
Salme 
Bøn
Velsignelse
Musik/postludium
___

I ugerne op til gudstjenesten opfordres familier til at medvirke med læsninger af tekster, bibellæsninger og bønner. Desuden forberedes ”noget at tygge på” (små quinoaboller, tangchips, honningristede nødder eller lignende)
Forud for gudstjenesten opfordres deltagerne til at tegne eller skrive på små sedler hvilken del af skabelsen, de gerne vil sætte fokus på og takke for.
Elementer: I gudstjenesten bruges fire elementer, der indgik i materialet i Grøn Kirkes projekt ”håbskufferten” fra 2022, nemlig en træskive med tydelige årringe, et stort glas med quinoa, tang og bivoks. I planlægningen af Skabelsens Dag-gudstjenesten kan der arbejdes med disse elementer. I dette eksempel har vi medtaget forberedelser skrevet af elever fra en 7. klasse, videreformidlet af præst Daniel Nørgaard. 
Vælger I at fremstille små lys af bivoksplader, skal der til ’julelys’-størrelse være 1 bivoksplade pr. 4 deltagere samt væge.

Musik/præludium
Elementerne bæres ind i procession under præludiet
Hilsen og velkomst (om Skabelsens Dag)
Salme (f. eks. DDS 10, 15, 29 eller 100 salmer 865)
Takkebøn ved deltagere (de modtagne sedler læses af frivillige læsere. Indledning og afslutning ved præst/liturg)

Fremvisning af håbselementerne
Fire grupper præsenterer de gode nyheder om quinoa, tang, bier og træer. For hver gruppe læser én person op, mens en anden viser genstanden.

1. Quinoa
Vi viser jer noget quinoa for at fortælle, at der er afgrøder, som kan klare sig godt under tørke.
Quinoa er en håbets plante. Den kan næsten vokse i en ørken, og den er lige så nærende som mælkeprodukter. Det er godt nyt for nogle af de steder, der er særligt ramt af klimaforandringer. Etiopien har de sidste mange år været ekstremt ramt af tørke, som har ødelagt de traditionelle afgrøder. Der er stadig 4,5 mio. etiopiere, der har brug for fødevarehjælp, men de sidste 20 år har man fået antallet af underernærede i Etiopien ned fra 75% til 35%. Med den nye dyrkning af quinoa i Etiopien, som både klarer landets frost og tørke, er der håb om at komme sulten endnu mere til livs.

2. Tang
Vi viser jer noget tang for at fortælle, at havet summer af liv.
Man har plantet 17.000 skud ålegræs ud i en dansk fjord og begynder at gøre det mange andre steder. Ålegræs er en type tang på havbunden, der kan ophobe store mængder kvælstof og dermed gøre vandet rent og sundt. Det udrydder alger og giver gode livsbetingelser for havets dyr. Planen er at ophobe 47 mio. tons CO2 i ålegræs på dansk havbund.
Tang er fyldt med sunde stoffer og er en god kilde til protein, og så kan tang nemt dyrkes på en bæredygtig måde. Tang kan derfor nemt blive fremtidens fødevare.
Når planterne i havet trives, går det også bedre for fiskene. Efter at have været helt fraværende de sidste 55 år, er tunfisken nu vendt tilbage til Østersøen. Store stimer af tun på op til 400 kg kan nu ses her fra august til oktober.

3. Bier
Vi viser jer bivoks for at fortælle, at vi er blevet bedre til at passe på bierne.
De seneste årtier er antallet af insekter faldet meget. Det skyldes både sprøjtegifte og at mange af de naturlige levesteder er forsvundet. 
Bierne er meget vigtige, for at nye blomster kan befrugtes og frugter blive til. Man er i gang med mange gode tiltag for at undgå sprøjtegifte og for at give bierne bedre livsbetingelser. 
På mange golfbaner er man stoppet med at bruge sprøjtemidler, og man har i stedet hængt tusinder af stærekasser op, for at larver og insekter kan blive spist af fugle i stedet for at blive dræbt af gift.
Mange kirkegårde har nu områder, hvor man er ”vild med vilje”. Her bruges ikke sprøjtegift, her lader man naturen vokse, så insekterne har mere at spise, og man laver bihoteller, hvor bierne kan søge ly og overvintre. 

4. Træer
Vi viser jer en skive fra en træstamme for at fortælle, at træerne har meget at give os.
Træer er livsvigtige. Mange kalder dem for planetens lunger. De giver os muligheden for at trække vejret og dermed leve, uden at vi normalt tænker over det. De giver os også papir og materialer til at lave bygninger og møbler. Det er godt at bruge træer til mange ting, når blot vi sørger for at plante nye i stedet for de gamle. Selvom der stadig fældes alt for mange træer, bliver der i dag kun fældet halvt så mange som for 25 år siden. I det sidste år er træfældning af Amazonasregnskoven mindsket med 60 % i Brasilien. 
Samtidig er der rundt omkring på kloden mange tiltag for at plante nye skove. I Danmark har man en officiel målsætning om at gå fra at 12 % af Danmarks areal er dækket af skov til 20 %. Ud over at optage store mængder CO2 fungerer skovene også som hjem for store mængder dyr, planter og svampe. Du kan støde på et mylder af liv, hvis du tager dig tid til at gå tur i en skov. 

Musik til meditation eller ritual (rulle et bivokslys til at tænde senere)

Bibellæsning/fortællinger (læses/genfortælles af flere børn, unge, forældre, bedsteforældre, der har øvet på forhånd)
Joh. 1, 1-5 (Skabelsens Ord) 
I begyndelsen var Ordet, og Ordet var hos Gud, og Ordet var Gud.  Han var i begyndelsen hos Gud.  Alt blev til ved ham, og uden ham blev intet til af det, som er.  I ham var liv, og livet var menneskers lys.  Og lyset skinner i mørket, og mørket greb det ikke.
Ps. 104, 24-30 (lovsang for skabelsen) – gerne fortalt med illustrationer og/eller fagter
	Hvor er dine værker mange, Herre!
	Du har skabt dem alle med visdom,
	jorden er fuld af dit skaberværk.
 	Her er det store og vidtstrakte hav,
	med sit mylder, umuligt at tælle,
	både små og store dyr!
 	Dér sejler skibene,
	dér er Livjatan, som du skabte til at lege i det.
	Alle har det håb til dig,
	at du giver dem føde i rette tid;
 	du giver dem, og de samler op,
	du åbner din hånd, og de mættes med gode gaver;
 	du skjuler ansigtet, og de forfærdes,
	du tager deres ånd bort, og de dør
	og bliver til jord igen;
 	du sender din ånd, og der skabes liv,
	du gør jorden ny.
	Min sjæl, pris Herren!

Trosbekendelsen (den apostolske, den ’grønne’, håbsbekendelse eller nedenstående)
Bekendelse frit efter Gerd Theissen:
Vi tror på Gud, meningen med livet, alle tings oprindelse og mål. Alt og alle er skabt i hans billede. Alle har af Gud fået til opgave at bevare Skabelsen, stifte fred, sørge for retfærdighed og leve i frihed.
Vi tror på Jesus Kristus, Marias barn og Josefs søn, Guds ord, som kalder os: til efterfølgelse, til at elske vores næste, de fremmede og vores fjender. Han kalder os til at elske syge og handicappede, finde dem, der er faret vild eller dem, der føler sig fortabte. Vi tror på Jesus Kristus, som blev dømt af magthaverne, som blev korsfæstet og begravet. Men som viste sig i live igen til livsmod for os og alle.
Vi tror på Helligånden, som vil bo hos os og i os og forandre vores liv og skabe fællesskab. Helligånden som vil forny hele Skabelsen med fred og forsoning og give os kraft til at tro, håbe og elske – og tilgive, som vi bliver tilgivet.
Sådan er vi forenet med Gud i gode og onde dage – i dag og i evighed. Amen

Salme (f.eks. Du har villet jordens lykke: Salmer og sange i skole og kirke 2)

Eftertanker/prædiken over ’noget at tygge på’ (eks. quinoaboller, tangchips, honningristede nødder el. lign.

Salme (f.eks. Fra Skabelsens Herre: salmer.dk)

Bøn
Bøn:
Skaber Gud, du som skaber og bevæger verden på måder, vi kun aner. 
Frelser Gud, du som befrier alt det skabte i kærlighedens navn.
Livgiver Gud, du som ånder frimodighed og kreativitet ind i alt det skabte, så skabelsen kan synge højt, handle modigt og med stor ydmyghed, så alt og alle kan se lyset, grokraften og din velsignelse. 
Tak!
Hjælp os med tro, håb og kærlighed dig til ære og din skabelse og os i den til gavn. 

Velsignelse

Musik/postludium
_______
Efter gudstjenesten kan der være forskellige aktiviteter, hvis gudstjenesten er en del af en ”Skabelsens Dag” i kirken/menigheden/sognet












